รัฐบาลห่วงใยประชาชน ติดตามสถานการณ์อุทกภัยในพื้นที่ 3 จังหวัดชายแดนภาคใต้ มอบถุงยังชีพ เร่งช่วยเหลือ
พลเอก ประวิตร วงษ์สุวรรณ รองนายกรัฐมนตรี/ผู้อำนวยการกองอำนวยการน้ำแห่งชาติ และคณะเดินทางถึงจังหวัดนราธิวาสแล้ว โดยรองนายกรัฐมนตรีจะประชุมตรวจราชการเพื่อติดตามประเมินผลมาตรการการรับมือฤดูฝน ปี 2565 ในพื้นที่จังหวัดชายแดนภาคใต้และติดตามสถานการณ์อุทกภัย ที่ห้องประชุมพระนราภิบาล ชั้น 5 ศาลากลางจังหวัดนราธิวาส การประชุมดังกล่าว เลขาธิการสำนักงานทรัพยากรน้ำแห่งชาติ หรือ สทนช. จะรายงานสถานการณ์น้ำและการคาดการณ์ในพื้นที่ภาคใต้ ส่วนเลขาธิการ ศอ.บต.และอธิบดีกรมป้องกันและบรรเทาสาธารณภัย จะรายงานการช่วยเหลือประชาชนที่ประสบอุทกภัย  ผู้ว่าราชการจังหวัดนราธิวาส ผู้ว่าราชการจังหวัดปัตตานี ผู้ว่าราชการจังหวัดยะลา รายงานสถานการณ์อุทกภัยในพื้นที่และการให้ความช่วยเหลือ อธิบดีกรมโยธาธิการและผังเมือง รายงานสรุปการดำเนินการโครงการพนังกั้นน้ำริมแม่น้ำโก-ลก และอธิบดีกรมชลประทาน รายงานสรุปแผนการบริหารจัดการน้ำในพื้นที่ 3 จังหวัดชายแดนภาคใต้ แผนการระบายน้ำและโครงการที่เกี่ยวข้อง จากนั้น รองนายกรัฐมนตรี จะมอบนโยบายและให้กำลังใจ เจ้าหน้าที่ผู้ปฏิบัติงานในพื้นที่ พร้อมมอบถุงยังชีพให้กับผู้ว่าราชการจังหวัดนราธิวาส ปัตตานี ยะลา เพื่อแจกจ่ายให้กับประชาชนที่ประสบอุทกภัยในแต่ละพื้นที่ต่อไป และจะเดินทางลงพื้นที่เพื่อพบปะประชาชนและให้กำลังใจ พร้อมแจกถุงยังชีพให้กับผู้ประสบอุทกภัยในพื้นที่ตำบลมูโนะ ที่หอประชุมเทศบาลสวนรื่นอรุณ อำเภอสุไหงโก-ลก จังหวัดนราธิวาส